నసుమ్ అహ్మద్

నసుమ్ అహ్మద్ (జననం 1994 డిసెంబరు 5) బంగ్లాదేశ్ క్రికెటరు. అతను దేశీయ క్రికెట్‌లో సిల్హెట్ డివిజన్ తరపున ఆడుతున్నాడు. 2021 మార్చిలో బంగ్లాదేశ్ క్రికెట్ జట్టు తరఫున అంతర్జాతీయ క్రికెట్ లోకి అడుగు పెట్టాడు.

తొలినాళ్ళ జీవితం 
నసుమ్ అహ్మద్ 1994 డిసెంబరు 5న సిల్హెట్‌ ప్రాంతం లోని జలాలాబాద్‌లో బెంగాలీ ముస్లిం తల్లిదండ్రులకు జన్మించాడు. అతని తాత, 1958లో సునమ్‌గంజ్ జిల్లా, డెరాయ్‌ లోని మర్దాపూర్ గ్రామం నుండి సిల్హెట్‌కు వలస వెళ్ళాడు.

కెరీర్ 
2019 నవంబరులో, 2019–20 బంగ్లాదేశ్ ప్రీమియర్ లీగ్‌లో చటోగ్రామ్ ఛాలెంజర్స్ తరపున ఆడేందుకు నసుమ్ ఎంపికయ్యాడు. 

2020 మార్చిలో, జింబాబ్వేతో సిరీస్ కోసం బంగ్లాదేశ్ ట్వంటీ 20 ఇంటర్నేషనల్ (T20I) జట్టుకు నసుమ్ ఎంపికయ్యాడు.  2021 జనవరిలో, వెస్టిండీస్‌తో జరిగే వన్ డే ఇంటర్నేషనల్ (వన్‌డే) సిరీస్‌కు ప్రాథమిక జట్టులో ఎంపికైన నలుగురు కొత్త ఆటగాళ్లలో అతనొకడు.  2021 ఫిబ్రవరిలో, న్యూజిలాండ్‌తో జరిగే సిరీస్‌ కోసం ఎంపికయ్యాడు.  బంగ్లాదేశ్ తరపున 2021 మార్చి 28న న్యూజిలాండ్‌పై తన T20I రంగప్రవేశం చేసాడు. 

2021 ఆగస్టు 3 న ఆస్ట్రేలియాతో జరిగిన T20 మ్యాచ్‌లో, నసుమ్ 19 పరుగులిచ్చి 4 వికెట్లు పడగొట్టి, బంగ్లాదేశ్ మొదటిసారి T20లో ఆస్ట్రేలియాపై విజయం సాధించడంలో తోడ్పడ్డాడు.  

2021 సెప్టెంబరు 8న, న్యూజిలాండ్‌తో జరిగిన T20 మ్యాచ్‌లో, నసుమ్ 10 పరుగులిచ్చి నాలుగు వికెట్లు పడగొట్టాడు. బంగ్లాదేశ్ న్యూజిలాండ్‌తో మొదటిసారి T20 సిరీస్‌ను గెలుచుకోవడంలో అది సహాయపడింది. మ్యాన్ ఆఫ్ ద మ్యాచ్‌గా కూడా ఎంపికయ్యాడు.  అదే నెలలో నసుమ్, 2021 ICC పురుషుల T20 ప్రపంచ కప్ కోసం బంగ్లాదేశ్ జట్టుకు ఎంపికయ్యాడు. 

2022 ఫిబ్రవరిలో నసుమ్, ఆఫ్ఘనిస్తాన్‌తో జరిగిన సిరీస్ కోసం బంగ్లాదేశ్ వన్డే ఇంటర్నేషనల్ (వన్‌డే) జట్టుకు ఎంపికయ్యాడు.  2022 మార్చిలో, దక్షిణాఫ్రికాతో జరిగే వన్‌డే సిరీస్ కోసం కూడా ఎంపికయ్యాడు.  2022 మేలో, వెస్టిండీస్‌తో జరిగే సిరీస్ కోసం, మళ్లీ వన్‌డే జట్టుకు ఎంపికయ్యాడు. 2022 జూలై 10న వెస్టిండీస్‌పై తన తొలి వన్‌డే ఆడాడు.

మూలాలు 

బంగ్లాదేశ్ క్రికెట్ క్రీడాకారులు
జీవిస్తున్న ప్రజలు
1994 జననాలు